สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 18 พ.ค.58
18 พ.ค. 2558

– เงินเยนอยู่ที่ระดับ 119.65 เยน/ดอลลาร์ จากตอนเช้าที่อยู่ที่ระดับ 119.70 เยน/ดอลลาร์
– เงินยูโรอยู่ที่ระดับ 1.1395 ดอลลาร์/ยูโร จากตอนเช้าที่อยู่ที่ระดับ 1.1422 ดอลลาร์/ยูโร
– ดัชนี SET ปิดวันนี้ที่ระดับ 1,510.41 จุด ลดลง 1.78 จุด หรือ 0.12%
– สรุปปริมาณการซื้อขายรายกลุ่ม ต่างชาติขายสุทธิ 400.66 ล้านบาท (SET+MAI)
 
– สำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ แถลงภาวะเศรษฐกิจไทยไตรมาส 1/58 ขยายตัว 3% ดีขึ้นจากการขยายตัว 2.1% ในไตรมาส 4/57 อย่างไรก็ตาม ปรับลดคาดการณ์อัตราการขยายตัวทางเศรษฐกิจ (GDP) ของไทยในปี 58 เหลือโต 3-4% จากเดิมคาด 3.5-4.5%
– นายสมหมาย ภาษี รมว.คลัง ยังมั่นใจว่า อัตราการขยายตัวของเศรษฐกิจไทย (GDP) ในปี 58 จะสามารถขยายตัวได้ 3.7% ตามที่สำนักงานเศรษฐกิจการคลัง (สศค.) คาดการณ์ไว้ แม้ว่าวันนี้สำนักงานคณะกรรมการพัฒนาการเศรษฐกิจและสังคมแห่งชาติ(สศช.)หรือสภาพัฒน์ ได้ปรับลดคาดการณ์ GDP ทั้งปีนี้ลงมา
– นายอาคม เติมพิทยาไพสิฐ เลขาธิการ คณะกรรมการพัฒนาการเศรษฐกิจและสังคมแห่งชาติ (สศช.) เชื่อว่าทิศทางเศรษฐกิจไทยจะเริ่มปรับตัวดีขึ้นได้ในช่วงไตรมาส 2 ของปีนี้ โดยปัจจัยที่จะช่วยขับเคลื่อนเศรษฐกิจในช่วงที่เหลือของปีนี้จะเป็นปัจจัยที่ต่อเนื่องจากไตรมาส 1/58 และไตรมาส 4/57 นั่นคือมาตรการของภาครัฐโดยเฉพาะการเร่งรัดการใช้จ่ายงบประมาณ
รวมทั้งงบกระตุ้นเศรษฐกิจที่ออกมา 2 รอบในช่วงเดือนธ.ค.57 และเดือนเม.ย.58 โดย ประกอบกับการที่คณะกรรมการนโยบายการเงิน (กนง.) ได้ปรับลดอัตราดอกเบี้ยนโยบายลงติดต่อกันถึง 2 ครั้งมาเหลือ 1.50% และจะมีผลให้ค่าเงินบาทเข้ามาเป็นตัวช่วยสนับสนุนเศรษฐกิจไทยได้มากขึ้น โดยเฉพาะภาคการส่งออก
– นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) ระบุว่า ภาวะเศรษฐกิจไทยในไตรมาส 1 ปี 2558 ที่สภาพัฒน์แถลงว่าขยายตัวร้อยละ 3.0 นั้น ถือว่าใกล้เคียงกับที่ ธปท.คาดไว้ แต่ในระยะข้างหน้าเศรษฐกิจยังคงมีความเสี่ยงจากกิจกรรมการผลิตในภาคเกษตรที่หดตัวต่อเนื่อง และการส่งออกสินค้าที่หดตัว เพราะผลกระทบจากโครงสร้างการค้าโลกที่เปลี่ยนแปลงไป และไทยมีความสามารถในการแข่งขันลดลง ซึ่งอาจเป็นความเสี่ยงต่อการบริโภคและการลงทุนของภาคเอกชนในระยะต่อไป
– นายประสงค์ พูนธเนศ อธิบดีกรมสรรพากร ยอมรับว่า การจัดเก็บรายได้ของกรมสรรพากรในปีงบประมาณ 58 จะต่ำกว่าเป้าหมายไม่เกิน 1.6 แสนล้านบาท โดยในช่วง 7 เดือนแรกของปีงบประมาณ 58 มีการจัดเก็บต่ำกว่าเป้าหมายไปแล้ว 4.7 หมื่นล้านบาท
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวขึ้น 80 ดอลลาร์ฮ่องกง ปิดที่ระดับ 11,360 ดอลลาร์ฮ่องกง/ตำลึง เทียบเท่ากับ 1,230.43 ดอลลาร์สหรัฐ/ทรอยออนซ์ เพิ่มขึ้น 8.66 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
– สถาบันจัดอันดับความน่าเชื่อถือระหว่างประเทศ มูดีส์ อินเวสเตอร์ส เซอร์วิส ได้เปิดตัว Moody’s Public Sector Europe (MPSE) สถาบันจัดอันดับความน่าเชื่อถือแห่งใหม่ ซึ่งเน้นที่ตลาดตราสารหนี้ภาคสาธารณะของยุโรปที่กำลังมีการขยายตัว
– สหประชาชาติ (UN) คาดการณ์ว่า เศรษฐกิจประเทศกำลังพัฒนาในเอเชีย-แปซิฟิกจะขยายตัวเพิ่มขึ้นเพียงเล็กน้อยในปี 2558 แตะ 5.9% จาก 5.8% ในปี 2557
– นายชาร์ลส์ อีแวนส์ ประธานธนาคารกลางสหรัฐ (FED) สาขาชิคาโก เรียกร้องให้เฟดชะลอการปรับขึ้นอัตราดอกเบี้ยระยะสั้นออกไป เนื่องจากอัตราเงินเฟ้อไม่มีแนวโน้มจะปรับตัวขาขึ้นอย่างมีนัยสำคัญ
 
ที่มา: สำนักข่าวอินโฟเควสท์